ইন্ডিয়া থেকে ভারত! কেন্দ্রকে কী বলল হাইকোর্ট?

নয়াদিল্লি: ‘ইন্ডিয়া’ (India) নামের বদলে ‘ভারত’ (Bharat) চালু করার দাবিতে পেশ হওয়া স্মারকলিপি সম্পর্কে সুপ্রিম কোর্টের (Supreme Court) নির্দেশ মতো কেন্দ্রকে পদক্ষেপ করতে নির্দেশ দিল দিল্লি হাইকোর্ট (Delhi High Court)। দেশের নাম বদলের দাবিতে হওয়া মামলাকে স্মারকলিপি হিসেবে বিবেচনা করে ২০২০ সালে সুপ্রিম কোর্ট সিদ্ধান্ত নিতে বলে কেন্দ্রীয় সরকারকে। কিন্তু সেই স্মারকলিপি এখনও পর্যন্ত বিবেচনা করা হয়নি বা কোনও সিদ্ধান্ত সরকার গ্রহণ করেনি বলে নয়া অভিযোগ জমা পড়ে হাইকোর্টে। কারণ কয়েক বছর অপেক্ষা করার পর তথ্য জানার অধিকার আইন অনুযায়ী আবেদন করে জানা গিয়েছে, সেই স্মারকলিপি একই অবস্থায় পড়ে রয়েছে।

আরও পড়ুন: ড্রিঙ্ক অ্যান্ড ড্রাইভ মামলায় কোন প্রমাণ বাধ্যতামূলক, জানাল হাইকোর্ট

তথ্য জানার অধিকার আইন (RTI Act) অনুযায়ী করা আবেদনে বলা হয়, বিষয়টি অ্যাডিশনাল সলিসিটর জেনারেল কে এম নটরাজের (KM Nataraj) কাছে রয়েছে। এরপর সেটি লোকসভা ও রাজ্যসভার সিপিআইও-র কাছে পাঠানো হবে। কিন্তু এর বাইরে আর কোনও তথ্য সরকারের কাছ থেকে মিলছে না বলে অভিযোগ।

মামলাকারীর দাবি, ‘ইন্ডিয়া’ শব্দটির সঙ্গে এই দেশের সংস্কৃতি এবং ঐতিহ্যের কোনও সম্পর্কই নেই। সেখানে ‘ভারত’ নাম সর্বক্ষেত্রে কার্যকর হলে ঔপনিবেশিক প্রভাব মুক্ত হবে।